Mange husker det ikoniske øjeblik. En melding tikker ind over walkie talkien. - Ja! Ja, han er fundet. Efter 24 timer på egen hånd i en skov er treårige Holger Kragh blevet fundet af en rytter. En melding der blev akkompagneret af utallige glædesskrig fra de mange mennesker, som var samlet i Tranum Klitplantage. 2.000 frivillige var med til at lede efter den treårige rødhårede dreng, som var blevet væk fra sin mor og nogle pædagoger i nærheden af en spejderhytte. Politihunde og en helikopter var også med til at finkæmme området, og 24 timer efter hans forsvinden fandt en rytter så Holger Kragh, fire-fem kilometer nord for spejderhytten. Otte år efter I dag går den 11-årige Holger Kragh i 4. klasse på Brovst Skole. Han bliver ofte genkendt og er dybt taknemmelig for, at folk i sin tid i stor stil ville hjælpe med at finde ham. - Det er fedt, fordi de var hjælpsomme. Fordi jeg var en lille dreng, ville de gerne hjælpe med at finde mig, siger Holger Kragh til TV2 Nord. Han kommer i dag stadig i skoven. - Jeg har det fint med at være i skoven. Det er hyggeligt at gå en tur med min mor og vores hund, fortæller Holger Kragh. Hans klassekammerater kan godt huske dengang, hvor deres ven blev landskendt. - Jeg kan huske, at det var en spejdertur, at han blev væk på, og så kom det i Nyhederne, at han var blevet væk og fundet, og at det var sket ude i skoven det hele, fortæller Sebastian Ottesen, fra 4.B på Brovst Skole, til TV2 Nord. En helt særlig detalje er der også blevet bidt mærke i. - Hans mor havde taget hans jakke omvendt på, for det var virkelig koldt, og han plejede at tage sin jakke af, siger Christian Olesen fra 4.B på Brovst Skole, til TV2 Nord. Stadig berørt Når hans mor Heidi Kragh kigger på billeder og avisernes forsider fra for otte år siden, vækker det stadig stærke følelser. - Bare jeg står og kigger på det her nu, så bliver man berørt af det. Særligt nogle af de billeder, hvor han lige er blevet fundet, fortæller Heidi Kragh til TV2 Nord. Jubelbrølet, da indsatslederen får besked om at Holger er fundet, står som et af de klareste minder for Heidi Kragh. - Der kan man jo bare ikke holde tårerne tilbage, for der er man jo bare glad, siger Heidi Kragh. Manden bag det legendariske jubelbrøl er Flemming Jacobsen. Den tidligere indsatsleder husker tydeligt øjeblikket, hvor han fik den glædelige nyhed. - Jeg var lige så lettet som forældrene. Eller det kan jeg jo ikke være, men jeg var lettet på deres vegne, og alle de gode mennesker som havde sat ting i sving, så det var helt fantastisk, forklarer tidligere indsatsleder ved Nordjyllands Politi, Flemming Jacobsen, til TV2 Nord. I dag er Holger Kragh blevet så gammel, at han på egen hånd går i skole. Og at hele Danmark i sin tid fulgte med i hans forsvinden, det fylder i dag ikke så meget for den 11-årige knægt. - Det er så lang tid siden, så jeg tænker ikke rigtig så meget på det mere, siger Holger Kragh.

Referat:
Det er i dag præcis otte år siden, at hele Danmark holdt vejret. Treårige Holger Kragh var forsvundet i 24 timer i Tranum Klitplantage, mens flere tusinde mennesker forsøgte at finde ham.